b'\n_START_ARTICLE_\nAyman al-Zawahiri\n_START_SECTION_\nAlternative navne\n_START_PARAGRAPH_\nZawahiri har gennem tiden anvendt flere forskellige navne, heriblandt Abu Muhammad / Abu Mohammed (\xd8\xa3\xd8\xa8\xd9\x88 \xd9\x85\xd8\xad\xd9\x85\xd9\x91\xd8\xaf), Abu Fatima (\xd8\xa3\xd8\xa8\xd9\x88 \xd9\x81\xd8\xa7\xd8\xb7\xd9\x85\xd8\xa9), Muhammad Ibrahim (\xd9\x85\xd8\xad\xd9\x85\xd9\x91\xd8\xaf \xd8\xa5\xd8\xa8\xd8\xb1\xd8\xa7\xd9\x87\xd9\x8a\xd9\x85), Abu Abdallah (\xd8\xa3\xd8\xa8\xd9\x88 \xd8\xb9\xd8\xa8\xd8\xaf\xd8\xa7\xd9\x84\xd9\x84\xd9\x87), Abu al-Mu\'iz (\xd8\xa3\xd8\xa8\xd9\x88 \xd8\xa7\xd9\x84\xd9\x85\xd8\xb9\xd8\xb2), Nur (\xd9\x86\xd9\x88\xd8\xb1), Ustaz (\xd8\xa3\xd8\xb3\xd8\xaa\xd8\xa7\xd8\xb0), Abu Mohammed Nur al-Deen (\xd8\xa3\xd8\xa8\xd9\x88 \xd9\x85\xd8\xad\xd9\x85\xd9\x91\xd8\xaf \xd9\x86\xd9\x88\xd8\xb1\xd8\xa7\xd9\x84\xd8\xaf\xd9\x8a\xd9\x86), Abdel Muaz / Abdel Moez / Abdel Muez (\xd8\xb9\xd8\xa8\xd8\xaf\xd8\xa7\xd9\x84\xd9\x85\xd8\xb9\xd8\xb2).\n_START_SECTION_\nBiografi\n_START_PARAGRAPH_\nAyman al-Zawahiri blev f\xc3\xb8dt i 1951 i Maadi, Cairo i Egypten, der p\xc3\xa5 dav\xc3\xa6rende tidspunkt var et konged\xc3\xb8mme ledet af Kong Farouk. Hans for\xc3\xa6ldre, Mohammed Rabie al-Zawahiri og Umayma Azzam, blev anset for at v\xc3\xa6re en del af den \xc3\xb8vre middelklasse grundet deres bop\xc3\xa6l i Maadi, en dengang velst\xc3\xa5ende forstad til Cairo. Ayman har en yngre bror, Mohammed al-Zawahiri og en s\xc3\xb8ster, Heba Mohamed al-Zawahiri.\n_START_SECTION_\nFor\xc3\xa6ldre\n_START_PARAGRAPH_\nBegge Zawahiris for\xc3\xa6ldre kom fra velst\xc3\xa5ende familier. Hans far, Mohammed Rabie al-Zawahiri, var ud af en stor familie med mange l\xc3\xa6ger og l\xc3\xa6rde. Mohammed Rabie blev f\xc3\xb8rst kirurg og siden professor ved Cairo Universitet i Giza. Aymans mor, Umayma Azzam, kom fra en rig og politisk aktiv klan. Ayman har flere gange givet udtryk for sin store \xc3\xb8mhed over for sin mor og hendes bror, Mahfouz Azzam, blev en rollemodel for Ayman, da han var teenager.\n_START_SECTION_\nS\xc3\xb8skende\n_START_PARAGRAPH_\nAymans s\xc3\xb8ster, Heba Mohamed al-Zawahiri, blev professor i onkologi ved Cairo Universitet og har beskrevet Ayman som "stille og sky"._NEWLINE_Aymans bror, Mohammed al-Zawahiri, blev af sin storebror sendt til Balkan i 1993. Ayman al-Zawahiri sendte Mohammed op for at m\xc3\xb8des med Alija Izetbegovi\xc4\x87, der var f\xc3\xb8rer for \xc3\xa9n af enhederne, der k\xc3\xa6mpede p\xc3\xa5 den bosniske side i krigen, for at f\xc3\xb8lge statussen p\xc3\xa5 islamiseringen af den bosniske h\xc3\xa6r samt for at se, hvordan midlerne sendt til de k\xc3\xa6mpende mujahideen i Bosnien blev brugt. Mohammed var kendt for at v\xc3\xa6re ekspert i logistik og menes at v\xc3\xa6re Islamisk Jihad\'s milit\xc3\xa6re leder. Han arbejdede i Bosnien, Kroatien og Albanien under d\xc3\xa6kke af at v\xc3\xa6re tilknyttet den saudiske velg\xc3\xb8renhedsorganisation International Islamic Relief Organization. Han blev i 2000, mens han skjulte sig i De Forenede Arabiske Emirater, anholdt og udleveret til Egypten, hvor han blev id\xc3\xb8mt d\xc3\xb8dsstraf. Han sad f\xc3\xa6ngslet i Tora-f\xc3\xa6ngslet i Cairo som politisk fange. Han blev af myndighederne anklaget for at v\xc3\xa6re formand for en aktivistkomit\xc3\xa9 i Islamisk Jihad, der organiserede terroraktioner. Efter den Egyptiske revolution 2011 blev han 17. marts 2011 l\xc3\xb8sladt af Det \xc3\xb8verste r\xc3\xa5d for de milit\xc3\xa6re styrker, der fungerede som Egyptens overgangsregering. Hans advokat udtalte, at han var blevet presset for oplysninger om sin bror, Ayman.\n_START_SECTION_\nUddannelse\n_START_PARAGRAPH_\nAyman al-Zawahiri var eftersigende en flittig elev. Han brillerede i skolen, elskede poesi og \'hadede voldelige sportsgrene\', som han syntes var \'inhumane\'. Zawahiri dimitterede i 1974 fra Cairo Universitet med udm\xc3\xa6rkelse, hvorefter han tjente tre \xc3\xa5r i den egyptiske h\xc3\xa6r som kirurg. Herefter etablerede han sin egen klinik n\xc3\xa6r hans for\xc3\xa6ldres hjem. I 1978 opn\xc3\xa5ede han en kandidatgrad i kirurgi._NEWLINE_Zawahiri har en bred viden om islamisk teologi og islamisk historie. Han fortolker religi\xc3\xb8se emner radikalt, st\xc3\xa6rkt inspireret af is\xc3\xa6r Sayyid Qutb. Han taler arabisk, engelsk og fransk.\n_START_SECTION_\nUngdomsaktivisme\n_START_PARAGRAPH_\nZawahiri var som studerende engageret i ungdomsaktivisme. Han blev b\xc3\xa5de politisk og religi\xc3\xb8st bevidst under indflydelse af sin onkel, Mahfouz Azzam, og l\xc3\xa6rer Mostafa Kamel Wasfi. Han blev inspireret af Sayyid Qutbs l\xc3\xa6re, der sagde, at for at give islam og alle muslimer genrejsning, var det n\xc3\xb8dvendigt med en islamisk \'fortrop\' (engelsk: vanguard) af sande muslimer, der levede som de oprindelige tilh\xc3\xa6ngere af Mohammed (Sahaba)._NEWLINE_Da han var fyldt 14, var Zawahiri blevet medlem af Det Muslimske Broderskab. \xc3\x85ret efter henrettede den egyptiske regering under pr\xc3\xa6sident Nasser Qutb for beskyldninger om konspiration, og Zawahiri dannede sammen med fire andre unge studerende en "undergrundscelle, dedikeret til at v\xc3\xa6lte regeringen og etablere en islamisk stat". Det var i denne tidlige alder, at Zawahiri udviklede sit livs mission, nemlig at "omdanne Qutbs vision til virkelighed". Hans celle blev efterf\xc3\xb8lgende lagt sammen med to andre og dannede Egyptisk Islamisk Jihad, ogs\xc3\xa5 kaldet Al-Jihad.\n_START_SECTION_\nKarriere\n_START_PARAGRAPH_\nP\xc3\xa5 det medicinske omr\xc3\xa5de arbejde Zawahiri som kirurg. I 1985 rejste han til Saudi-Arabien p\xc3\xa5 pilgrimsrejse og valgte i den anledning at blive i Jeddah og praktisere medicin i et \xc3\xa5r. Med sit efter sigende gode omd\xc3\xb8mme som en dygtig kirurg, blev han Osama bin Ladens personlige l\xc3\xa6ge og r\xc3\xa5dgiver, efter deres to organisationer blev lagt sammen. Han m\xc3\xb8dte f\xc3\xb8rste gang bin Laden i Jeddah i 1986.\n_START_SECTION_\nR\xc3\xb8de Halvm\xc3\xa5ne\n_START_PARAGRAPH_\nI 1981 rejse Zawahiri til Peshawar i Pakistan, hvor han arbejde p\xc3\xa5 et R\xc3\xb8de Halvm\xc3\xa5ne-hospital og behandlede s\xc3\xa5rede flygtninge. Her blev han desuden venner med canadiske Ahmed Khadr, idet de to havde en r\xc3\xa6kke samtaler om behovet for en islamisk regering og om det afghanske folks behov._NEWLINE_I 1993 rejste Zawahiri til USA, hvor han pr\xc3\xa6dikede i flere mosk\xc3\xa9er i Californien under brug af pseudonymet Abdul Mu\'iz, idet han fors\xc3\xb8gte at indsamle midler til afghanske b\xc3\xb8rn, der var blevet s\xc3\xa5ret af sovjetiske landminer. Han form\xc3\xa5ede dog kun at indsamle 2000 $.\n_START_SECTION_\n\xc3\x86gteskab\n_START_PARAGRAPH_\nAyman al-Zawahiri har v\xc3\xa6ret gift mindst fire gange i sit liv. I 1978 giftede han sig med Azza Ahmed Nowari, en filosofistuderende ved Cairo Universitet. Deres bryllup, der blev holdt p\xc3\xa5 Continental Hotel p\xc3\xa5 Operapladsen, var meget konservativt, med adskilte omr\xc3\xa5der for m\xc3\xa6nd og kvinder samt ingen musik, billeder eller opl\xc3\xb8ftet stemning. Mange \xc3\xa5r senere, efter USA angreb Afghanistan efter 11. september-angrebene, var Azza ikke klar over, at Zawahiri tilsyneladende havde v\xc3\xa6ret jihadi-leder gennem de sidste ti \xc3\xa5r._NEWLINE_I juni 2012 offentliggjorde \xc3\xa9n af Zawahiris fire koner, Umaima Hassan, en pressemeddelelse p\xc3\xa5 internettet, der roste de muslimske kvinders rolle under Det arabiske for\xc3\xa5r.\n_START_SECTION_\nB\xc3\xb8rn\n_START_PARAGRAPH_\nMed Azza fik Ayman al-Zawahiri fire d\xc3\xb8tre, Fatima (f. 1981), Umayma, Nabila (f. 1986) og Khadiga (f. 1987) og \xc3\xa9n s\xc3\xb8n, Mohammed. Ti \xc3\xa5r efter Mohammeds f\xc3\xb8dsel fik parret datteren Aisha, der blev f\xc3\xb8dt med Downs syndrom. I februar 2004 blev Abu Zubayda udsat for waterboarding og fortalte at Abu Turab al-Urduni havde giftet sig med \xc3\xa9n af Zawahiris d\xc3\xb8tre._NEWLINE_I f\xc3\xb8rste halvdel af 2005 blev datteren Nawwar f\xc3\xb8dt.\n_START_SECTION_\nFamiliemedlemmers d\xc3\xb8d\n_START_PARAGRAPH_\nZawahiris kone og to af hans seks b\xc3\xb8rn blev sl\xc3\xa5et ihjel ved et amerikansk luftangreb p\xc3\xa5 Afghanistan i slutningen af 2001. Azza, Mohammed og Aisha var i en bygning, der blev bombet, og Azza blev fanget under nogle murbrokker. Hun \'afviste at blive gravet fri\', fordi \'m\xc3\xa6nd i s\xc3\xa5 fald ville se hendes ansigt\' . Datteren Aisha kom ikke til skade under angrebet, men d\xc3\xb8de af kulde samme nat, da afghanske redningsarbejdere fors\xc3\xb8gte at befri Azza._NEWLINE_Zawahiri har efterf\xc3\xb8lgende skrevet om sin vrede over offentlighedens reaktion over drabet p\xc3\xa5 sin datter, der stadig var et sp\xc3\xa6dbarn ved sin d\xc3\xb8d.\n_START_SECTION_\nEgypten\n_START_PARAGRAPH_\nI 1981 blev Zawahiri sammen med hundreder af andre arresteret som f\xc3\xb8lge af mordet p\xc3\xa5 den egyptiske pr\xc3\xa6sident Anwar Sadat. Attentatet blev i f\xc3\xb8rste omgang forpurret, da myndighederne fik nys om Al-Jihads plan efter at have arresteret en aktivist i februar 1981. Pr\xc3\xa6sident Sadat iv\xc3\xa6rksatte anholdelsen af mere end 1500 mennesker, mange af dem medlemmer af Al-Jihad, men fik ikke ram p\xc3\xa5 en celle ledet af l\xc3\xb8jtnant Khalid Islambouli, der form\xc3\xa5ede at sl\xc3\xa5 pr\xc3\xa6sidenten ihjel ved en milit\xc3\xa6rparade samme oktober. Zawahiris advokat, Montasser el-Zayat, sagde at han var blevet udsat for tortur i f\xc3\xa6ngslet._NEWLINE_I sin bog, Al-Zawahiri as I Knew Him, fastholder el-Zayat, at Zawahiri under tortur beg\xc3\xa5et af det egyptiske politi, efter hans arrestation i forbindelse med mordet p\xc3\xa5 Sadat i 1981, afsl\xc3\xb8rede hvor Essam al-Qamari, et centralt medlem af Al-Jihads Maadi-celle, opholdt sig. Dette f\xc3\xb8rte til al-Qamaris arrestation og senere henrettelse._NEWLINE_I 1993 fors\xc3\xb8gte Zawahiri og Egyptisk Islamisk Jihad at myrde indenrigsminister Hassan al-Alfi, der havde st\xc3\xa5et for en h\xc3\xa5rd kurs over for de militante islamister. En bombe monteret p\xc3\xa5 en motorcykel blev detoneret ved siden af ministerens bil, hvilket dr\xc3\xa6bte bombemanden og hans hj\xc3\xa6lper, men ikke ministeren. Tre m\xc3\xa5neder senere fors\xc3\xb8gte gruppen at myrde premierminister Atef Sidqi, hvilket ogs\xc3\xa5 slog fejl. Bombeangrebet p\xc3\xa5 Sidqis bil s\xc3\xa5rede 21 mennesker og dr\xc3\xa6bte en ung skolepige, Shayma Abdel-Halim. Begivenheden fandt sted efter to \xc3\xa5rs mordaktioner fra en anden islamistisk gruppering, al-Gama\'a al-Islamiyya, hvilket havde resulteret i 240 dr\xc3\xa6bte. Hendes begravelse blev et offentligt till\xc3\xb8bsstykke, idet hendes kiste blev b\xc3\xa5ret gennem Cairos gader, mens folkem\xc3\xa6ngden r\xc3\xa5bte "Terrorisme er Guds fjende!". Politiet arresterede 280 af al-Jihads medlemmer og henrettede seks.\n_START_SECTION_\nPakistan\n_START_PARAGRAPH_\nEgyptisk Islamisk Jihads f\xc3\xb8rste succes under Zawahiris ledelse kom i 1995, da gruppen bombede den egyptiske ambassade i Islamabad, Pakistan. Bin Laden tog dog afstand fra operationen, idet det stillede Pakistan, der var \'den bedste vej ind i Afghanistan\', mere skeptisk._NEWLINE_I juli 2007 under Lal Masjid-belejringen gav Zawahiri vejledning til de to militante islamister Abdul Rashid Ghazi og Abdul Aziz Ghazi, der ledte mosk\xc3\xa9en og den n\xc3\xa6rliggende madrassa. Konflikten, der endte med at den pakistanske h\xc3\xa6r stormede omr\xc3\xa5det, resulterede i 100 d\xc3\xb8de. Zawahiri var desuden impliceret i mordet p\xc3\xa5 tidligere pakistanske premierminister Benazir Bhutto 27. december 2007.\n_START_SECTION_\nUSA\n_START_PARAGRAPH_\n7. august 1998 blev de amerikanske ambassader i Dar es Salaam, Tanzania og Nairobi, Kenya bombet samtidig, hvilket resulterede i flere hundrede d\xc3\xb8de og over 4000 s\xc3\xa5rede. Angrebene bragte for alvor Osama bin Laden og Ayman al-Zawahiri frem i offentligheden._NEWLINE_12. oktober 2000 udf\xc3\xb8rte Al-Qaeda et selvmordsangreb p\xc3\xa5 det amerikanske krigsskib USS Cole, der l\xc3\xa5 i havn i Aden, Yemen. 17 amerikanere blev dr\xc3\xa6bt og 39 s\xc3\xa5rede i angrebet, der fik Al-Qaedas \xc3\xb8verste ledere, Osama bin Laden, Ayman al-Zawahiri og Mohammed Atef til at flygte til forskellige steder af frygt for et amerikansk geng\xc3\xa6ldelsesangreb._NEWLINE_10. oktober 2001 offentliggjorde den amerikanske pr\xc3\xa6sident George W. Bush en liste over FBI\'s 22 mest efters\xc3\xb8gte terrorister, der inkluderede Zawahiri. I begyndelsen af november 2001 offentliggjorde Taliban-regeringen, at den havde tildelt afghansk statsborgerskab til Zawahiri, bin Laden, Mohammed Atef, Saif al-Adl og Asim Abdulrahman.\n_START_SECTION_\nEgyptisk Islamisk Jihad\n_START_PARAGRAPH_\nAyman al-Zawahiri var den anden og sidste \'emir\' for Egyptisk Islamisk Jihad, idet han efterfulgte Abbud al-Zumar, da denne blev id\xc3\xb8mt livsvarigt f\xc3\xa6ngsel af de egyptiske myndigheder. Det var Zawahiris h\xc3\xa5b at kunne rekruttere officerer fra milit\xc3\xa6ret og anskaffe sig v\xc3\xa5ben i forberedelsen p\xc3\xa5 det rette \xc3\xb8jeblik, hvor det ville v\xc3\xa6re muligt at "omv\xc3\xa6lte den eksisterende orden". Chefstrategen i Egyptisk Islamisk Jihad (eller bare Al-Jihad) var Aboud al-Zumar, en oberst i den milit\xc3\xa6re efterretningstjeneste, hvis m\xc3\xa5l var at sl\xc3\xa5 landets vigtigste ledere, indtage de milit\xc3\xa6re hovedkvarterer, telefonomstillingsbygningen samt radio- og tv-bygningen, hvorfra nyheden om den islamiske revolution skulle udsendes. Han forventede, at denne nyhed ville fremprovokere en folkelig opstand mod de sekul\xc3\xa6re myndigheder over hele landet.\n_START_SECTION_\nMaktab al-Khadamat\n_START_PARAGRAPH_\nUnder en rejse til Peshawar i Pakistan m\xc3\xb8dtes Zawahiri med bin Laden, der drev en base for mujahideen kaldet Maktab al-Khadamat(MAK), grundlagt af pal\xc3\xa6stinenseren sheikh Abdullah Yusuf Azzam. Sheikh Azzam var imod de meget radikale tendenser hos Zawahiri og andre militante fra Al-Jihad, og de to grupperinger k\xc3\xa6mpede om at f\xc3\xa5 midler fra bin Laden. Zawahiri rejste p\xc3\xa5 dette tidspunkt med to falske pas, et schweizisk med navnet Amin Uthman og et hollandsk i navnet Mahmoud Hifnawi.\n_START_SECTION_\nAl-Qaeda\n_START_PARAGRAPH_\nI 1998 besluttede Zawahiri officielt at l\xc3\xa6gge Egyptisk Islamisk Jihad ind under Al-Qaeda. If\xc3\xb8lge et tidligere Al-Qaeda-medlem havde Zawahiri arbejdet for al-Qaeda siden dens grundl\xc3\xa6ggelse og var allerede medlem af bev\xc3\xa6gelsens shura-r\xc3\xa5d. Han blev ofte beskrevet som Osama bin Ladens l\xc3\xb8jtnant, men blev af bin Ladens egen biograf beskrevet som "den egentlige hjerne bag Al-Qaeda"._NEWLINE_23. februar 1998 udstedte al-Zawahiri og Osama bin Laden en f\xc3\xa6lles fatwa, kaldet Verdens islamistiske front for jihad mod j\xc3\xb8der og korsfarere. Zawahiri menes at have v\xc3\xa6ret den egentlige forfatter til fatwaen.\n_START_SECTION_\nAl-Qaedas \xc3\xb8verstkommanderende\n_START_PARAGRAPH_\nDet amerikanske udenrigsministerium rapporterede 30. april 2009, at Ayman al-Zawahiri var tr\xc3\xa5dt frem som al-Qaedas \xc3\xb8verste operative og strategiske chef, og at Osama bin Laden nu kun var organisationens ideologiske kransekagefigur. Dette billede blev dog delvist forstyrret efter raidet p\xc3\xa5 Abbottabad, der f\xc3\xb8rte til Osama bin Ladens d\xc3\xb8d i 2011. En amerikansk efterretningskilde har udtalt, at der i denne forbindelse blev fundet materiale der viste, at bin Laden stadig indtil sin d\xc3\xb8d var kraftigt involveret i operationsplanl\xc3\xa6gning._NEWLINE_Efter bin Ladens d\xc3\xb8d udtalte Juan Zarate, tidligere vice-sikkerhedsr\xc3\xa5dgiver for terrorbek\xc3\xa6mpelse, at det var klart, at Zawahiri ville blive al-Qaedas nye leder. En fremtr\xc3\xa6dende amerikansk embedsmand udtalte dog, at selvom Zawahiri h\xc3\xb8jst sandsynligt ville blive al-Qaedas n\xc3\xa6ste leder, var hans autoritet ikke "alment accepteret" blandt al-Qaedas tilh\xc3\xa6ngere, is\xc3\xa6r i Golf-regionen. Zarate udtalte desuden, at Zawahiri var mere kontroversiel og mindre karismatisk en leder end bin Laden.\n_START_SECTION_\nOfficiel udn\xc3\xa6vnelse\n_START_PARAGRAPH_\nDen 2. maj 2011, efter Osama bin Ladens d\xc3\xb8d, blev Ayman al-Zawahiri officielt Al-Qaedas leder. Al-Qaedas topledelse offentliggjorde dette i en pressemeddelelse 16. juni 2011. Den over en m\xc3\xa5ned forsinkede offentligg\xc3\xb8relse fik nogle analytikere til at mene, at al-Qaeda led af intern splittelse: "Det viser ikke ligefrem, at han har meget goodwill" udtalte en topjournalist til CNN. B\xc3\xa5de USA\'s forsvarsminister Robert Gates samt formanden for v\xc3\xa6rnscheferne Mike Mullen har dog fastholdt at forsinkelsen ikke viser tegn p\xc3\xa5 splittelse i al-Qaeda, og Mullen gentog samme dag sine d\xc3\xb8dstrusler mod Zawahiri. B\xc3\xa5de Robert Gates og kilder fra Obamas administration har udtalt, at Zawahiri - p\xc3\xa5 trods af sin intelligens - f\xc3\xa5r det sv\xc3\xa6rt som leder, idet han hverken har samme kamperfaring eller karisma som bin Laden._NEWLINE_Terroranalytiker Magnus Ranstorp fra det svenske Forsvarsakademi har sagt, at idet Zawahiri hverken har samme status eller personlighed som bin Laden, vil han fokusere p\xc3\xa5 at angribe Vesten som geng\xc3\xa6ldelse for mordet p\xc3\xa5 bin Laden og for at promovere sig selv.\n_START_SECTION_\nPolitisk asyl\n_START_PARAGRAPH_\nAyman al-Zawahiri har flere gange s\xc3\xb8gt, og i enkelte tilf\xc3\xa6lde ogs\xc3\xa5 opn\xc3\xa5et, politisk asyl i flere lande. Ikke-bekr\xc3\xa6ftede kilder siger, at al-Zawahiri faktisk opn\xc3\xa5ede politisk asyl i Danmark i 1991.\n_START_SECTION_\nEgypten\n_START_PARAGRAPH_\nZawahiri blev id\xc3\xb8mt tre \xc3\xa5rs f\xc3\xa6ngselsdom for v\xc3\xa5benhandel og afsluttede sin afsoning i 1984.\n_START_SECTION_\nRusland\n_START_PARAGRAPH_\nZawahiri forsvandt tilsyneladende p\xc3\xa5 et tidspunkt i 1994, men et falsk pas, han brugte p\xc3\xa5 dav\xc3\xa6rende tidspunkt, viser at han rejste til Malaysia, Taiwan, Singapore og Hong Kong. 1. december 1996 rejste Ahmed Salama Mabruk og Mahmoud Hisham al-Hennawi - begge p\xc3\xa5 falske pas - sammen med Zawahiri til Tjetjenien, i h\xc3\xa5b om at genetablere den svindende Al-Jihad-organisation. Zawahiri rejste under navnet Abdullah Imam Mohammed Amin og spillede p\xc3\xa5 sin medicinske baggrund for at opn\xc3\xa5 legitimitet. Selvom gruppen skiftede k\xc3\xb8ret\xc3\xb8j tre gange, blev de arresteret f\xc3\xa5 timer efter at v\xc3\xa6re kommet ind p\xc3\xa5 russisk territorium, og afventede i flere m\xc3\xa5neder dom i et f\xc3\xa6ngsel i Makhatjkala. Alle tre n\xc3\xa6gtede sig skyldige og holdt sig til deres falske identiteter. De fik yderligere andre Al-Jihad-medlemmer til at skrive til de russiske myndigheder under d\xc3\xa6kke af at v\xc3\xa6re forretningsm\xc3\xa6nd, der \xc3\xb8nskede deres \'kolleger\', der var anholdt p\xc3\xa5 falsk grundlag, l\xc3\xb8sladt. Det russiske parlamentsmedlem Nadyr Khachiliev opfordrede ogs\xc3\xa5 til deres l\xc3\xb8sladelse, idet de to Al-Jihad-medlemmer Ibrahim Eidarous og Tharwat Salah Shehata rejste til Dagestan for at tale de tres sag. Sidstn\xc3\xa6vnte fik lov til at bes\xc3\xb8ge de f\xc3\xa6ngslede og det menes at han smuglede 3000 $, der senere blev beslaglagt, ind i deres celle. Han skulle ogs\xc3\xa5 have givet dem et brev, som de russiske myndigheder dog valgte ikke at overs\xc3\xa6tte. I april 1997 blev de tre id\xc3\xb8mt tre m\xc3\xa5neders f\xc3\xa6ngsel, men blev l\xc3\xb8sladt en m\xc3\xa5ned senere. De stak af uden at betale deres beskikkede advokat Abdulkhalik Abdusalamov de 1800 $ de skyldte ham, idet de h\xc3\xa6vdede at v\xc3\xa6re for fattige til at kunne betale. Shehata, der havde bes\xc3\xb8gt dem i f\xc3\xa6ngslet, rejste herefter til Tjetjenien, hvor han m\xc3\xb8dtes med Ibn Khattab.\n_START_SECTION_\nNyt\xc3\xa6nkning af Egyptisk Islamisk Jihad\n_START_PARAGRAPH_\nI \xc3\xa5rene omkring sin anholdelse i Rusland tilbragte Zawahiri meget tid uden for Egypten, og begyndte i samarbejde med andre eksil-militante at rekonstituere Egyptisk Islamisk Jihad (EIJ). Gruppen havde efter sigende "meget l\xc3\xb8se b\xc3\xa5nd til den prim\xc3\xa6re, f\xc3\xa6ngslede leder, Abud al-Zumur." I Peshawar menes Zawahiri at v\xc3\xa6re blevet yderligere radikaliseret af andre Al-Jihad-medlemmer, idet han opgav sin gamle strategi med at gennemf\xc3\xb8re et hurtigt statskup, og s\xc3\xa5ledes \xc3\xa6ndre samfundet fra oven. I stedet tog han id\xc3\xa9en om takfir til sig. I 1991 br\xc3\xb8d EIJ officielt med al-Zumur, og Zawahiri overtog lederskabet af gruppen.\n_START_SECTION_\nAktiviteter i Rusland\n_START_PARAGRAPH_\nDer er blevet s\xc3\xa5et tvivl om Zawahiris ophold i Rusland i 1996. Evgenii Novikov fra Jamestown Foundation har pointeret det usandsynlige i, at russerne, trods deres veluddannede arabister, ikke var i stand til at fastsl\xc3\xa5 Zawahiris rigtige identitet. Dette endda p\xc3\xa5 trods af det \xc3\xa5benlyst opsynsv\xc3\xa6kkende ved muslimer, der illegalt krydser gr\xc3\xa6nsen til Rusland medbringende flere falske identitetspapirer samt kodede meddelelser p\xc3\xa5 arabisk. Nu myrdede, tidligere FSB-agent Alexander Litvinenko h\xc3\xa6vdede, at Zawahiri under sit ophold i Rusland blev tr\xc3\xa6net af FSB samt at han ikke var den eneste forbindelse til Al-Qaeda.\n_START_SECTION_\nMassakren i Luxor\n_START_PARAGRAPH_\nI 1997, mens han opholdt sig i Jalalabad i Afghanistan, fik Zawahiri nys om et nyt, stort ikke-voldeligt fredsinitiativ i Egypten for at standse den lange terror- og voldsb\xc3\xb8lge, landet havde oplevet gennem en \xc3\xa5rr\xc3\xa6kke. Zawahiri skrev et vredt svar til dette initiativ i den engelske avis Al-Sharq al-Awsat'